作者:張九齡
標題:巡屬縣道中作
內容:春令夙所奉，駕言遵此行。途中卻郡掾，林下招村氓。至邑無紛劇，來人但歡迎。豈伊念邦政，爾實在時清。短才濫符竹，弱歲起柴荊。再入江村道，永懷山藪情。矧逢陽節獻，默聽時禽鳴。跡與素心別，感從幽思盈。流芳日不待，夙志蹇無成。知命且何欲，所圖唯退耕。華簪極身泰，衰鬢慚木榮。苟得不可遂，吾其謝世嬰。